ธนชาตสำรองหนี้เพิ่ม5พันล.
นำเงินขายประกันชีวิตมาใช้ขยายธุรกิจ เตรียมพร้อมรับมือเศรษฐกิจผันผวน
6 เม.ย. 2556

นำเงินขายประกันชีวิตมาใช้ขยายธุรกิจ เตรียมพร้อมรับมือเศรษฐกิจผันผวน
ธนาคารธนชาต เล็งนำรายได้จากการขายธุรกิจประกันชีวิต ตั้งสำรองเพิ่ม 5,100 ล้านบาท 
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารมีแผนจะนำรายได้จากการขายหุ้นบริษัท ธนชาตประกันชีวิต ให้กับกลุ่มพรูเด็นเชียล ประกันชีวิต จำนวน 1.8 หมื่นล้านบาท ซึ่งจะเริ่มรับรู้รายได้ภายในไตรมาสนี้ นำมาใช้ตั้งสำรองเผื่อหนี้สงสัยจะสูญเพิ่มเติมราว 5,100 ล้านบาท 
สำหรับเงินส่วนที่เหลือจะนำไปใช้เป็นทุนและนำไปปล่อยกู้ต่อเพื่อขยายกิจการตามปกติ ทำให้เบ็ดเสร็จแล้วคาดว่าธนาคารจะเหลือกำไรสุทธิจากการขายธุรกิจครั้งนี้ประมาณ 5,700 ล้านบาท 
นายสมเจตน์ กล่าวว่า แผนการตั้งสำรองเพิ่ม 5,100 ล้านบาท ของธนาคารในครั้งนี้เป็นไปตามนโยบายของธนาคารแห่งประเทศไทย (ธปท.) ที่ต้องการให้ธนาคารพาณิชย์เสริมความแข็งแกร่งของตัวเองเอาไว้รองรับวิกฤตเศรษฐกิจโลกที่มีความผันผวน โดยยืนยันว่าการตั้งสำรองครั้งนี้ไม่ได้มีวัตถุประสงค์เอาไว้รองรับหนี้เสียที่จะเกิดจากการปล่อยสินเชื่อในโครงการรถคันแรก 
“เรามองว่าการมีกำไรกระโดดขึ้นในครั้งเดียว ไม่สำคัญเท่ากับการเสริมความแข็งแกร่ง เพราะหากมองไปข้างหน้าขณะนี้ ยังมีความไม่แน่นอนหลายอย่างรออยู่ เช่น วิกฤตในยุโรป ความขัดแย้งของเกาหลี ซึ่งประเด็นเหล่านี้จะกระทบเราลึก การมีเงินสำรองกันเหนียวไว้เมื่อเกิดอะไรไม่ดีจะกระทบเราไม่มาก ส่วนรถคันแรกยังไม่มีอะไรน่ากังวล” นายสมเจตน์ กล่าว
ทั้งนี้ จากการติดตามดูสินเชื่อโครงการรถคันแรกในปี 2555 ที่ธนาคารได้ปล่อยกู้ไปราว 1.1 แสนล้านบาท พบว่าปัจจุบันมีความเสียหายเพียง 55 คัน หรือคิดเป็นเพียง 0.34% ของสินเชื่อที่ปล่อยในโครงการรถคันแรก แต่ยอมรับว่าหนี้เสียในกลุ่มนี้ต้องติดตามดูไปจนถึงสิ้นปี 
นายบันเทิง ตันติวิท ประธานกรรมการ ธนาคารธนชาต กล่าวว่า การที่สินทรัพย์ส่วนใหญ่ของธนาคารขณะนี้ยังอยู่ในธุรกิจเช่าซื้อรถยนต์ ซึ่งคิดผลตอบแทนในอัตราคงที่ ทำให้ธนาคารมีความสามารถในการทำกำไรลดลงจากอดีต ดังนั้นธนาคารจะพยายามเพิ่มฐานเงินฝากให้มากขึ้น